Broj: 711-I-220-P-106-21/22-05-17

Zagreb, 2. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), povodom neanonimne prijave mogućeg sukoba interesa podnesene protiv **dužnosnika Ivana Anušića, župana Osječko-baranjske županije**,na 184. sjednici, održanoj 2. rujna 2022., donosi sljedeću

**ODLUKU**

**Postupak za odlučivanje o sukobu interesa protiv dužnosnika Ivana Anušića, župana Osječko-baranjske županije, neće se pokrenuti, jer iz okolnosti prilikom njegovog postupanja u Skupštini trgovačkog društva Agencija za održivi razvoj Općine Antunovac - RODA d.o.o., u kojoj je bio član kao općinski načelnik Općine Antunovac, vezano za sklapanje ugovora o radu s Natašom Tramišak od 28. prosinca 2015., te u obnašanju dužnosti župana u pogledu njezina prijema na radno mjesto pročelnice Osječko-baranjske županije temeljem javnog natječaja, ne proizlazi da je došlo do povrede neke od odredbi ZSSI/11-a.**

Obrazloženje

U Povjerenstvu je pod brojem 711-U-1657-P-106/21-01-3 dana 4. svibnja 2021. zaprimljena neanonimna prijava mogućeg sukoba interesa podnesena protiv dužnosnika Ivana Anušića, župana Osječko-baranjske županije, povodom koje se vodi predmet P-106/21.

U prijavi se navodi da je dužnosnica Nataša Tramišak, zamjenica općinskog načelnika Općine Antunovac krajem 2014. zatražila dva mišljenja Povjerenstva smije li istodobno biti i direktorica trgovačkog društva Agencija za održivi razvoj Općine Antunovac - RODA d.o.o., kojoj je osnivač Općina Antunovac. Navodi se da je Povjerenstvo u mišljenju utvrdilo da čak niti protekom roka od 12 mjeseci od prestanka obnašanja dužnosti nije izvjesno da bi Nataša Tramišak, koja je samo godinu i pol dana obnašala dužnost zamjenice općinskog načelnika te podnijela ostavku, nakon čega je tijekom 6 mjeseci primala naknadu punog iznosa plaće, dobila bezuvjetnu suglasnost za obavljanje ove funkcije u trgovačkom društvu, već da bi se njezin zahtjev bio uzet u razmatranje.

Također se u prijavi iznosi da je funkciju člana Skupštine navedenog trgovačkog društva u 2015. obavljao dužnosnik Ivan Anušić, tada općinski načelnik Općine Antunovac, te da je prije isteka roka od jedne godine nakon što je Nataša Tramišak prestala obnašati dužnost zamjenice općinskog načelnika Općine Antunovac dana 28. prosinca 2015. s njom sklopljen ugovor o radu za radno mjesto direktora trgovačkog društva Agencije za održivi razvoj Općine Antunovac Roda d.o.o., kao i da je u 2018. navedeni dužnosnik, umjesto donošenja rješenja, u formi neupravnog akta dao suglasnost na njezino zapošljavanje u Osječko-baranjskoj županiji, što povećava nepovjerenje građana u tijela javne vlasti, čime je postupio suprotno odredbama Zakona o službenicima i namještenicima u lokalnoj i područnoj (regionalnoj) samoupravi ("Narodne novine", broj 86/08., 61/11. i 4/18).

Nadalje, u Povjerenstvu je pod brojem 711-U-4647-P-111/21-02-3 zaprimljena neanonimna prijava mogućeg sukoba interesa podnesena protiv dužnosnika Ivana Anušića, župana Osječko-baranjske županije, povodom koje se vodi predmet P-106/21. U istoj se prijavi iznose okolnosti zapošljavanja Nataše Tramišak na radnom mjestu direktorice trgovačkog društva Agencija za održivi razvoj Općine Antunovac - RODA d.o.o., prije isteka roka od 12 mjeseci od prestanka mandata zamjenice općinskog načelnika Općine Antunovac te njezina zapošljavanja u Osječko-baranjskoj županiji. Dodatno se iznosi da je Nataša Tramišak sama sebi ovjeravala dokumentaciju koja se odnosi na broj radnih sati izvan radnog vremena.

Navedenoj prijavi priloženi su ugovor o radu od 28. prosinca 2015., koji je trgovačko društvo Agencija za održivi razvoj Općine Antunovac – Roda d.o.o., zastupano po Ivanu Anušiću, predsjedniku Skupštine društva, sklopilo s Natašom Tramišak, za radno mjesto direktora društva, u kojem se u članku 3. utvrđuje da će direktorica s radom započeti 1. siječnja 2016., te Dodatak tom Ugovoru o radu sklopljen među istim ugovornim stranama 28. veljače 2018.

S obzirom da se navedene prijave odnose na istog dužnosnika i temelje se na sličnom činjeničnom stanju te međusobno povezanim okolnostima, a Povjerenstvo je nadležno javnopravno tijelo za vođenje oba postupka, Povjerenstvo je radi ekonomičnosti postupka donijelo zaključak Broj: 711-I-46-P-111-21/22-03-17 od 13. siječnja 2022.da će se voditi jedan postupak pod brojem: P-106/21.

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21), koji je stupio na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

 S obzirom da je predmet P-106/21 otvoren prije stupanja ZSSI/21-a na snagu, isti je dovršen sukladno odredbama ZSSI/11-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je Ivan Anušić od 23. svibnja 2013. do 26. svibnja 2017. obnašao dužnost općinskog načelnika Općine Antunovac, od 28. prosinca 2015. do 14. listopada 2016. te od 14. listopada 2016. do 9. lipnja 2017. dužnost zastupnika u Hrvatskome saboru, te da u mandatu 12. lipnja 2017. do 20. svibnja 2021. i mandatu od 21. svibnja 2021. nadalje obnaša dužnost župana Osječko-baranjske županije.

Također, uvidom u Registar dužnosnika utvrđeno je da je Nataša Tramišak od 23. svibnja 2013. do 31. prosinca 2014. obnašala dužnost zamjenice općinskog načelnika Općine Antunovac, od 22. srpnja 2020. do 23. srpnja 2022. obnašala je dužnost zastupnice u Hrvatskome saboru, te od 23. srpnja 2020. obnaša dužnost ministrice regionalnog razvoja i fondova Europske unije.

Člankom 3. stavkom 1. podstavcima 3., 4, 39. i 40. ZSSI-a bilo je propisano da su zastupnici u Hrvatskom saboru, predsjednik i članovi Vlade Republike Hrvatske (potpredsjednici i ministri u Vladi Republike Hrvatske), župani i njihovi zamjenici te općinski načelnici i njihovi zamjenici dužnosnici u smislu navedenog Zakona, stoga su dužnosnik Ivan Anušić, povodom obnašanja dužnosti zastupnika u Hrvatskome saboru, župana Osječko-baranjske županije i općinskog načelnika Općine Antunovac, te dužnosnica Nataša Tramišak, povodom obnašanja dužnosti zastupnice u Hrvatskome saboru, ministrice regionalnog razvoja i fondova Europske unije te zamjenice općinskog načelnika Općine Antunovac dužni pridržavati se odredbi navedenog Zakona.

Uvidom u podatke povijesnog izvatka za trgovačko društvo Agencija za održivi razvoj Općine Antunovac - RODA d.o.o. nadležnog Trgovačkog suda u Osijeku, utvrđeno je da je dužnosnica Nataša Tramišak obavljala funkciju direktorice istog trgovačkog društva od 1. siječnja 2016. do 21. srpnja 2020. te da je Općina Antunovac osnivač navedenog trgovačkog društva.

Povjerenstvo je dopisom Broj: 711-I-1031-P-106/21-02-17 od 16. lipnja 2021. zatražilo od Osječko-baranjske županije očitovanje je li dužnosnica Nataša Tramišak bila primljena u radni (službenički) odnos u Osječko-baranjskoj županiji, ako jest je li tome prethodio javni natječaj, te tko je donio odluku o njezinu zapošljavanju, zajedno s dokumentacijom (javni natječaj te odluke donesene u njegovoj provedbi).

Osječko-baranjska županija očitovala se dopisom KLASA: 112-07/21-02/2, URBROJ: 2158/1-15-21-2 od 7. srpnja 2021. u kojem se navodi da je Nataša Tramišak primljena u radni (službenički) odnos u Osječko-baranjsku županiju temeljem javnog natječaja koji je raspisan sukladno članku 19. stavku 2. Zakona o službenicima i namještenicima u lokalnoj i područnoj (regionalnoj) samoupravi.

Nadalje se navodi da je rješenje o imenovanju pročelnika Upravnog odjela za investicije, razvojne projekte i fondove Europske unije Osječko-baranjske županije, temeljem članka 53a. stavka 1. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01,, 129/05., 109/07., 125/08., 36/09., 150/11., 144/12. i 123/17.) članka 5. stavka 3. Zakona o službenicima i namještenicima u lokalnoj i područnoj (regionalnoj) samoupravi ("Narodne novine", broj 86/08., 61/11. i 4/18.) i članka 55a. stavka 2. točke 14. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09. i 2/13.) u postupku provedbe javnog natječaja za imenovanje pročelnika Upravnog odjela za investicije, razvojne projekte i fondove Europske unije Osječko-baranjske županije donio dužnosnik Ivan Anušić, župan Osječko-baranjske županije.

Navedenom očitovanju priloženi su dopis Službe za zajedničke poslove Osječko-baranjske županije od 31. siječnja 2018. upućen „Narodnim novinama“ radi objave teksta javnog natječaja za imenovanje pročelnika Upravnog odjela za investicije, razvojne projekte i fondove Europske unije Osječko-baranjske županije, tekst Javnog natječaja, Izvješće o provedenom postupku javnog natječaja, sastavljeno od tročlanog povjerenstva za provedbu javnog natječaja koje je imenovao župan, u kojem se navodi da je zaprimljena samo jedna prijava kandidatkinje Nataše Tramišak po natječaju objavljenom u „Narodnim novinama“, putem Hrvatskog zavoda za zapošljavanje i na internetskoj stranici Osječko-baranjske županije, te da je provedena provjera znanja i sposobnosti kandidata putem pisanog testiranja i usmenog intervjua, rješenje o imenovanju pročelnika od 23. veljače 2018., koje je donio dužnosnik Ivan Anušić, župan Osječko-baranjske županije, kojim se Natašu Tramišak imenuje pročelnicom Upravnog odjela za investicije, razvojne projekte i fondove Europske unije Osječko-baranjske županije, te rješenje o plaći i početku rada pročelnice od 27. veljače 2018., koje je donio dužnosnik Ivan Anušić, župan Osječko-baranjske županije.

Povjerenstvo utvrđuje da na 70. sjednici održanoj 22. listopada 2014. mišljenjem M-130/14 nije dalo suglasnost za prihvaćanje imenovanja članom Uprave trgovačkog društva Agencija za održivi razvoj općine Antunovac – RODA d.o.o. dužnosnici Nataši Tramišak, zamjenici općinskog načelnika Općine Antunovac, obzirom da sukladno članku 14. stavku 1. ZSSI/11-a i članku 20. stavku 3. ZSSI/11-a, dužnosnici za vrijeme trajanja mandata i 12 mjeseci od dana prestanka obnašanja javne dužnosti, ne mogu biti članovi uprava i nadzornih odbora trgovačkih društava.

Nadalje, na 76. sjednici održanoj 4. prosinca 2014. Povjerenstvo nije dužnosnici Nataši Tramišak, zamjenici općinskog načelnika Općine Antunovac, dalo suglasnost za sklapanje ugovora kojim bi stupila u radni odnos u trgovačkom društvu Agencija za održivi razvoj općine Antunovac – RODA d.o.o., obzirom da se sukladno članku 20. stavku 1. i stavku 4. ZSSI/11-a suglasnost može dati samo nakon prestanka obnašanja dužnosti, a prema dostupnim podacima dužnosnica još uvijek obnaša navedenu dužnost.

Člankom 2. stavkom 1. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, dok je stavkom 2. istog članka bilo propisano da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. točkom d) dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Sukladno članku 14. stavku 1. ZSSI/11-a dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI/11-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 5. stavkom 3. Zakona o službenicima i namještenicima u lokalnoj i područnoj (regionalnoj) samoupravi propisano je da o imenovanju i razrješenju pročelnika upravnog tijela te o drugim pravima i obvezama pročelnika odlučuje rješenjem općinski načelnik, gradonačelnik, odnosno župan.

Vezano za radnje koje je poduzimao dužnosnik Ivan Anušić prilikom zapošljavanja Nataše Tramišak u trgovačkom društvu Agencija za održivi razvoj općine Antunovac – RODA d.o.o, iz dokumentacije proizlazi da je kao predsjednik Skupštine trgovačkog društva Agencija za održivi razvoj općine Antunovac – RODA d.o.o., koju je funkciju obavljao povodom obnašanja dužnosti općinskog načelnika Općine Antunovac, osnivača navedenog društva, potpisao ugovor o radu s Natašom Tramišak za radno mjesto direktora ovoga društva 28. prosinca 2015.

U pogledu zasnivanja radnog odnosa pročelnika Upravnog odjela za investicije, razvojne projekte i fondove Europske unije Osječko-baranjske županije u 2018., iz dokumentacije proizlazi da je proveden javni natječaj objavljen u „Narodnim novinama“, putem Hrvatskog zavoda za zapošljavanje i na internetskoj stranici Osječko-baranjske županije.

Također, proizlazi kako je u istom natječaju Nataša Tramišak bila jedini kandidat, tročlano povjerenstvo provelo je pisano testiranje i intervju te je utvrdilo rang listu kandidata, nakon čega je dužnosnik Ivan Anušić, župan Osječko-baranjske županije, donio rješenje od 23. veljače 2018., kojim je imenovao Natašu Tramišak pročelnicom navedenog Upravnog odjela.

Navedeni je postupak proveden temeljem odredbi Zakona o službenicima i namještenicima u lokalnoj i područnoj (regionalnoj) samoupravi, kojim se uređuje postupak prijema u radni odnos službenika u jedinicama lokalne i područne (regionalne) samouprave te je dužnosnik rješenje o imenovanju donio u okviru ovlasti propisanih navedenim Zakonom.

Navedeno postupanje dužnosnika u pogledu sklapanja ugovora o radu s društvom Agencija za održivi razvoj općine Antunovac – RODA d.o.o. te odlučivanje o imenovanju na funkciju pročelnice Osječko-baranjske županije bilo bi sporno sa stajališta odredbi ZSSI/11-a kada bi se u prijavi navodila okolnost iz koje bi proizlazila neke vrsta interesne ili druge *osobne* povezanosti s Natašom Tramišak, koja bi upućivala da je dužnosnik koristio ovlasti koje ima u obnašanju javnih dužnosti kako bi za sebi blisku osobu postigao korist.

Naime, dužnosnik je dužan izvršavati ovlasti koje imaju u javnom interesu te ih ne može izvršavati na način da donosi odluke kojima bi s njim povezane osobe stjecale materijalne ili druge koristi, jer bi tada postupao pod utjecajem privatnih interesa i time suprotno svrsi zašto mu je ovlast dodijeljena.

Imajući u vidu da takva vrsta povezanosti u prijavi nije iznesena te da je dužnosnik postupao u okviru ovlasti općinskog načelnika Općine Antunovac, odnosno župana Osječko-baranjske županije, nisu utvrđene okolnosti iz kojih bi proizlazilo da je sklapanjem ugovora o radu od 28. prosinca 2015. s Natašom Tramišak za radno mjesto direktorice trgovačkog društva Agencija za održivi razvoj općine Antunovac – RODA d.o.o., te donošenjem rješenja kojim je ista primljena u službenički odnos u Osječko-baranjskoj županiji, dužnosnik zlouporabio pravo odlučivanja, niti da je došlo do povrede neke od odredbi ZSSI/11-a.

U pogledu sklapanja ugovora o radu za funkciju direktora trgovačkog društva Agencija za održivi razvoj općine Antunovac – RODA d.o.o. koju je prema podacima sudskog registra počela obavljati 1. siječnja 2016. godine, na Natašu Tramišak nije se primjenjivala odredba članka 14. stavka 1. ZSSI/11-a u svezi s člankom 20. stavkom 3. ZSSI/11-a kojom je tijekom 12 mjeseci od pretanka mandata zabranjeno članstvo u upravama trgovačkih društava, jer je bilo proteklo 12 mjeseci od dana prestanka obnašanja dužnosti zamjenice općinskog načelnika Općine Antunovac.

S obzirom da je u trenutku kada je Nataša Tramišak stupila u radni odnos u Osječko-baranjskoj županiji u 2018. već bilo proteklo četiri godine od prestanka obnašanja dužnosti zamjenice općinskog načelnika te da u međuvremenu nije stupila na neku drugu dužnost iz članka 3. ZSSI/11-a, jer povodom obavljanja funkcije direktorice trgovačkog društva u vlasništvu Općine Antunovac nije bila dužnosnica, nisu je prilikom zasnivanja radnog odnosa obvezivale odredbe ZSSI/11-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivan Anušić, osobna dostava
2. Podnositelji prijave na znanje putem e-maila
3. Objava na internetskoj stranici Povjerenstva
4. Pismohrana